四月堰水甚小一雨灌田方足
作者：晁公遡
朝代：宋

paragraphs: 岷江惟清流，涇水惟濁泥。
泥濁禾黍茂，流清稉稻宜。
舊傳江發源，瀵涌出沈黎。
老農望其來，未至龍尾西。
今晨南山雲，蓊然忽朝隮。
滂沱三尺雨，泛溢千步隄。
積潦始北匯，餘波各東釃。
茫茫黑壤潤，戢戢翠剡齊。
亦復到邑里，溝澮爭交馳。
往看芙蓉湖，微風綠生漪。
似欲娛使君，豈減習家池。
老農喜相語，歲晚可無饑。
再拜勾龍社，配我靈星祠。
更煩請天公，膏澤常及時。